safouaneb/arywiki huggingface dataset:
لأدارسة

لادارسة سلالة مغريبية عربية ديال شرفة حكمو الشمال ديال لمغريب من عام 789 تال 921، تسماو لادارسة على اول حاكم، لاِمام مولاي دريس لّول (حكم من 789 تال 791). دولة لادريسية هي اول دولة اسلامية مستاقلة فلمغريب، ؤ كانت لعاصمة ديالها هي فاس، ؤ كانو لّولين لي دارو سيستيم د لحكم ف لمغريب خارج سّيستيم لقبلي لامازيغي، ؤ كان مكوّن جزئيا من لعرب، لي دخّلو لعربية ل شمال لمغريب. تاسيس. ف عام 789م، تبنات دولة لادريسية للي حكمات جزء كبير من لمغريب على يد دريس بن عبد الله، و لي هو ولد حفيد لحسن بن علي، ؤ كان واحد من ناس لقلال لي نجاو من معركة فخ لي بزاف د لانصار د علي تقتلو فيها ضد لعباسيين. ورا ما هرب من لعباسيين ؤ جا لمدينة وليلي، ستقبلاتو لقبيلة لامازيغية ديال اوربة لي بايعاتو فنس لمدينة باش يتكلف بلامور دينية والسياسية ديالها، ؤ تزوج منها، ؤ لعبات دور كبير بزاف ف تاسيس ديال دولة لادريسية، بعد هاد لمبايعة، بايعوه قبايل اخرين بحال زناتة وغيرها، الشي لي عطاه بزاف ديال لقوة باش يدير التوسوعات ديالو، و بعد منو ولدو لادريس تاني، حتى وصلات الدولة ديالو لتامسنا، فازاز وتلمسان. توسع. اسسات دولة لادريسية بزاف ديال لمدون من غير فاس، بحال لبصرة ؤ تامدولت، و تبعو ليهم بزاف ديال لقبايل بحال مكناسة ؤ غمارة ؤ مصمودة، لكن واخا هكاك فشلوا لادارسة فتوحيد ديال لمغريب، حيت فلعهد ديالهم كان لمغريب مقسم لبزاف ديال لامارات، بحال امارة نكور فشمال، و سجلماسة فشرق، و بروغواطة فلغرب. تطور. كايتقال بلي هارون الرشيد صافط لي يقتل دريس بن عبد الله ب السم، من موراها شد ولدو دريس التاني لحكم وهو باقي صغير عاد عندو 12 عام. هاد دري ولا راجل و كبر لحكم ديالو (من 803 تال 828)، ؤ بنا مدينة فاس عام 808 م، ؤ لي ولّات لمركز سّياسي ؤ رّوحاني د لمغريب، ؤ مهد للمرحلة د لقوة ديال هاد دولة، لي تبنا فيها جامع لقرويين عام 859م، لي هو من اهم لمعالم تاريخية فلمغريب، و اقدم جامعة فلعالم. بعد لمرحلة ديال لقوة، جات لمرحلة ديال ضعف لي طاحت فيها دولة عام 791 م ف لفترة ديال يحيى رابع. بعدما مات دريس تّاني، لمملكة ديالو تقسّمات بين ولادو ؤ ضعافت، ؤ تّقضا عليها ف مرة من طراف لفاطيميين ؤ لامويين د لاندلوس، اخر حاكم ادريسي مات محبوس عند لامويين ف قورطوبا ف عام 985م. لاثار. من اهم لاثار لي خلاوها الادارسة هي مدينة فاس لي بناها دريس تاني و قسمها لعدوة ديال الاندلس و عدوة ديال لقرويين، و بنا فيها بزاف ديال لمعالم بحال جامع الاشياخ فلعدوة ديال لاندلس، ؤ جامع شرفاء فلعدوة ديال لقرويين، ؤ دور سوار على لمدينة، و دار ليها لبيبان. فلوقت ديال لادارسة، كانت لمدينة ديال فاس عندها شهرة كبيرة فلعالم، حيت كانت من لمدون لقلال لي متحضرين، بحكم كانو فيها زناقي مبلطين بلحجر و تاينقيوهم بشكل دوري، و كانت لخزينة ديال دولة مرفحة حيت تادخل بزاف ديال ضرائب على تجارة لي تشهرات بيها هاد لمدينة، كيف ما دارو الادارسة عملة خاصة بيهوم من لفضة. لعلوم. اهم لحوايج لي ميزات الحكم ديال الادارسة عاود، هو جامع القرويين، لي تايتعتابر اقدم جامعة مزال محلولة لحدود ليوم، هاد جامع لي بناتو فاطمة لفهرية عام 895 م، بلفلوس لي ورتاتهم على باها لي كان تاجر كبير جا لفاس من لقيراوان، لي خلى هاد جامع يتشهر قد هكا هو لعلوم لي تطورات ديك لوقت بلفضل ديالو، حيت كان بحال مدرسة ولا جامعة تايجيو ليها طلبة لعلم من كل بلاصة باش يتعلمو لعلوم ديال دين و ديال لعقل، بحال طب ولمنطق وتفسير و غيرها، و كان هاد جامع تايوفر امكانية لناس باش يتعلمو نظريا و تطبيقيا.
سبع

سّبع حيوان من لكلاص ديال لبزوليات ؤ من لفاميلة د السنوريات، ؤ هوا واحد من لقططيات رّبعة لكبار، كاينتاميو لݣنس پانطيرا (باللاتينية Panthera)، ؤ هو تاني لكبير فيهم مورا النمر د اسيا، سبع دكر كايوزن كتر من 250 كيلوݣرام. بزاف د سّبوعا لّي باقية ف لخلا فهاد لوقت عايشة ف افريقيا جنوب صّحرا، ؤ باقة فرقة صغيرة منهم عايشة ف اسيا، ب ضبط ولاية لݣوجارات ف شمال غرب لهند. شحال هادي، كان لمجال لحيوي د سّبع كبير بزاف، حيت كان يتلݣى ف لمغرب لكبير ؤ شّرق لاوسط ؤ اسيا لغربية، و بداو تاينقارضو غير شي قرون هادي، و مؤخرا ف لبدية د لفترة لعصرية (لهولوسين، جوايه 10، 000 عام) كانو السبوعا كايتعتابرو تاني التدييات (كايولدو) فلينتشار مورا بنادم، حيت كانت ف بزاف د لبلايص ف افريقيا و شلا بلايص ف ؤراسيا من ؤروبا لغربية تالهند و ف قارة اميريكا من واد يوكون تال پيرو.
كيبيك

كيبيك، اِقليم ف كانادا، لعاصيمة ديالها هي كيبيك لمدينة و اكبر مدينة فيها هي مونريال، لغة رسمية ديال لاقليم هي لفرانساوية. اصل السمية. كلمة كيبيك جات من وهاد لكلمة اصلها جا من اللغة الالݣونكية و كاتعني "البلاصة فين كايصغار الواد". لجغرافيا. اقليم الكيبيك هو اكبر اقليم فكناضا: ونقدرو نشبهو الكيبيك لجوج اقاليم اخرين اللي هما ؤنطاريو و كولومبيا البريطانية. لجو. الكيبيك فيه ربعا ديال فصول: الربيع و الصيف و الخريف و الشتوة، وهاد الفصول كايتبدلو فحوالهم على حساب الجهة. و كايختالفو من ناحية الضو و السخونية و الشتا و التلج.
طوماس پيلو

طوماس پيلو (ب، تولد فـ1704 و مات فـ1745) هوّ ولد طوماس پيلو و اليزابيط، كاتب نݣليزي كورني (من كورنوال، المملكة المتحدة) معروف ب كتابو ("The History of the Long Captivity and Adventures of Thomas Pellow in South-Barbary)" اللي هضر فيه بالتفصيل على 23 عام ديال العبودية ف بلاد المغرب ف اللخر ديال عهد السلطان العلوي مولاي سماعين بن الشريف و ف زمان الحروب اللي كانت بين ولادو. كانو شدوه لقراصنة سلاويين:10، 46 ف العبودية عام 1716 فاش كان ف عمرو حضاشر عام، و عطاوه ل مولاي سماعين. موراها عاش 23 عام و هو علج (عبد بيض الجلدة)، و ف هاد السنين اللي دوز فالمغرب، طراو ليه شلا تجارب و خدم ف شلا صنايع اللي حكى عليهم ف كتابو، و داكشي علاش كايتعتابر مصدر مخيّْر علا المغرب ف عهد العلويين اللولين. حياتو. صغرو و معيشتو ف الدار الكبيرة (القصر ديال السلطان). طوماس پيلو تزاد ف مدينة پينرين، ف اِقليم كورنوال، ف بلاد النݣليز. و فاش كان ف عمرو حضاشر عام، خرج مع عمو للبحر يتاجرو، و هما فطريقهم ل مدينة جنوة ف الطاليان، شدوهم القراصنة السلاويين، و داوهم للدولة العلوية فين عطاوهم عبيد للسلطان مولاي سماعين. السلطان عينو مع بعض دراري خرين ف تنقية السلاح ديال القشلة، و عين عم طوماس ف البني ديال سوار مكناس، ولكن ماطولش فهاد الخدمة علاحقاش عطاه السلطان ل ولدو، مولاي الصفا، لي كان سلݣوط و قاسي مع طوماس، و فاش مابغاش طوماس يدخل للاسلام، بدا المير كايسوّط فيه و يعطيه الفلقة شي سيمانات حتى شهد (سلم بطريقة صورية حيت بقا نصراني ف نفسو). مورا ما دوز شي وقت مع مولاي صفا، السلطان امر ولدو يرد ليه طوماس، ولكن المير رفض، و هادشي خلّا مولاي سماعين يقتلو قدّام طوماس، معا لوقت، طوماس تعين ف ݣيش عبيد البخاري، و شوية بشوية بدا كايطلع ف الݣراد، و تعطاتو فرقة ديالو يدربها فاش كان عندو 14 عام، و دوز حتى شي وقت و هو حارس دار لالّة حليمة "العزيزة"، وحدة من عيالات السلطان. و ف هاد الوقت فين عز على السلطان بخدمتو المتقونة ف العسكر. شبابو وهو فرخ (قايد) ف الݣيش و جواجو. فاش كبر شوية، رقّاه السلطان قايد على شي قصبة ف قبيلة زعير، و قبل ما يصيفطو جوجو ب واحد الصبليونية، و ولد معها ولد و بنت. طوماس ف هاد الفقرة من كتابو، عاود بزاف على حياتو و هو قايد، كيفاش كان كايخرج يصيد الوحش (الحلّوف، النمر، السبع، الغزال)، اللي كان موجود، و كيفاش شارك ف جوج مدابزات مع بعض القبايل دياول الجبال، و مشا ف قافلة ل بلاد شنقيط (دابا كاينة ف الصحرا ديال موريتانيا) باش يجيبو الضرايب ديال صحراوا. موت السلطان و الحروب اللي ناضت بين عيالاتو و ولادو. مورا ما مات السلطان مولاي سماعين، طلع ف الحكم مولاي احمد الدهبي، اللي كان ولي العهد، ولكن مورا عامين بداو الخوت لاخرين كايطمعو ف العرش، و ناضت بيناتهم شلّا حروب، و ف هاد لوقات فاش طوماس حاول يهرب من المغرب، ف اللول خدم طبيب، باش يصور شي بركة باش يعيش بينما يلقى كيفاش يدير يهرب، و من بعد خدم رقاص (كايوصل البراوات من بلاصة ل بلاصة) ل شي التجار بين اسفي و شنتا كروز (اݣادير)، و فاش ستاقر ف اسفي خدم طرجمان بين النݣالزة و المسفيويين. محاولة هروبو و رجعتو ل بلادو. طوماس پيلو حاول يهرب تلت مرات، المرة اللولة من سلا، ولكن ماقدرش علحقاش غدر بيه واحد من الناس اللي كان بغا يهرب معاهم، المرة التانية من مازاݣان (الجديدة) ولكن شدوه المخازنية ديال ازمور قبل مايقدر يوصل لمقصودو، و المرة التالتة، و اللي هي فين قدر يهرب، من اسفي، حيت لقى واحد التاجر بحار نݣليزي، و اللي دّاه معاه و وصلو تال لوندرة، فاش وصل طوماس ل بلاد النݣليز، دوز شي يام ف لوندرة، فين تلاقى مع خت هداك اللي غدرو ف المحاولة اللولة، و فين تلاقى مع عبد القادر پيريز، السفير ديال السلطان للنݣليز.
هوكايدو

هوكّايدو (ب جاپونية:北海道، hokːaidoː)، وكاتعني "الطريق ديال بحر الشمال"، و كانت كاتسمى زمان اِزو ولّا ييزو، هي الجزيرة الشمالية ما بين الجزاير الربعة الكبار ديال جاپون، و رسميًا، هوكايدو كاتشكل فنفس الوقت عمالة و جهة، عاصمتها هي مدينة صاپّورو، و فالجزيرة عايشين بعض الناس من الاينو، اللي هما السكان اللولين ديال كتيرة جزاير جاپون. جغرافيا. تضاريس. هوكايدو كاينة فالشمال ديال الجبّان، قريبة من سيبيريا، و ضاير بها البحر الهادي من الشرق و بحر الجبّان من الغرب و بحر اوخوتسك من الشمال، ومفارقة مع جزيرة هونشو بالبوغاز ديال تسوݣارو. 71% من الجزيرة عامر غيب، و 16% اراضي فلاحية. عمالة هوكايدو داخلة فيها بزاف ديال الجزاير اخرى بحال ريشيري و اوكوشيري و ريبون. جو. هوكايدو معروفة بصيافها الباردين و الجافّين (حاجة اللي كاتخلّي بزاف ديال السياح يزورو) و شتاواتها الصعاب، الحرارة المتوسطة فشهر غشت كاتكون فجوايه 22 °C، و فشهر يناير كاتكون ما بين -4 °C و -12 °C، على حساب خط العرض و العلو ديال كل بلاصة. الجزيرة فيها شلا رعدات دياول التلج اللي كايجيو من سيبيريا. تاريخ. هوكايدو فلاصل كانت ارض شعب الاينو، و لدابا مازلنا نقدرو نلقاو الاتر ديال لغتهم فسميّات بعض البلايص فالجزيرة، و بزاف ديال المدن، و فشلا انواع ديال الشجر و الحيوان ( بحال يزوماتسو، واللي كاتعني تايدا "الصنوبر" ديال هوكايدو). تقسيم اِداري. هوكايدو هي فنفس الوقت عمالة (هوكايدو) و جهة جبّانية (هوكايدوكين؛ واخا هاد اللقب قليل اِلا تستعمل، و كايتستعمل غير فاش المفارقة كاتكون ضرورية). عاصمة العمالة هي مدينة صاپورو. اهم مدن فالعمالة هما صاپورو و هاكوداتي و اَساهيكاوا. اقتصاد. واخا كاينة شوية ديال الصناعة (الكاغيط، البيرّة، الماكلة)، كتيرة الصنايع كاينة فالمجال ديال السرابس(الخدمات). السياحة مهمة بزاف للعمالة و بالخصوص فالصيف اللي كايكون فيه الحال بارد، عكس الجزاير اللاخرى اللي كاتكون سخونة. فلاحة. هوكايدو هي العمالة اللي عندها اكتر غلّات ديال الفلاحة فالجبّان، وبالخصوص الروز و الحوت. كتيرت المجال ديال الفلاحة متطور بزاف: تربية البهايم، الزرع، الصيد. الربُع ديال الارض المحروتة فالبلاد كاينا فهاد العمالة. اهم الغلّات هما: القمح (65%)، باطاطا (79. 5%)، الباربا (100%). سياحة. بلاصة السياحة مهمة فاقتصاد ديال جزيرة هوكايدو. عام 2014، جا للجبّان كتر من 13 مليون سايح برّاني، و هاد العدد كايتزاد عام على عام، كتيرة هاد السياح اصلهم من اسيا، و بالخصوص من الشينوا، طايوان، و كوريا الجنوبية. تقافة. عيد التلج ديال صاپورو (النحت على التلج). مسابقات على العودان. منازه وطنية:
بحر ؤخوتسك

بحر ؤخوتسك (بالروسية: Охо́тское мо́ре ؤخوتسكويي موري، ب جاپونية: オホツク海 ؤهوتسكو كاي)؛ هو بحر تانوي ديال لمحيط لمهدن. كاين بين شبه جزيرة كامتشاتكا ديال روسيا من شّرق، ؤ جزاير كوريل من لجنوب شّرقي، ؤ جزيرة هوكايدو ديال جّاپون من لجنوب، ؤ جزيرة ساخالين من لغرب، ؤ واحد طّرف من سّاحل ديال سيبيريا من لغرب ؤ شّمال. لقنت شّمال شّرقي كاين فيه خليج شيليخوف، لبحر خدا سميتو من مدينة ؤخوتسك، لي هي ابعد مدينة روسية ف شّرق لاقصى.
هيرومو أراكاوا

هيرومو اراكاوا ( بجاپونية:荒川・弘)، هي كاتيبة ؤ رسّامة ديال لمانݣا، تزادت نهار 8 ماي 1973 ف مدينة ماكوبيتسو ف ڭزيرة هوكّايدو ف جاپون. تعرفات ب مانݣا "الخيميائي الهنداوي" لي تشهر ف لعالم، و تدار ليه جوج انيميات.
أناس السدراتي

اناس السدراتي (بلامازيغية: ⴰⵏⴰⵙ ⵙⴷⵕⴰⵜⵉ- تولد ف 20 اكتوبر 1989 ف سلا) هو مهندس تصالات ومدير مشاريع و پودكاسطر وويكيپيدي مغريبي وواحد من لمؤسسين د ويكيميديا لمغريب و ويكيپيديا بالدارجة ومن الناس اللي حطو لقواعد ديالها وكتبو فيها بزاف د لمقالات. اناس هو اول مغريبي خدم مع لمؤسسة د ويكيميديا، و داكشي ف مارس 2019، ملي خدم منسق ستراتيجي ديال ستراتيجية ويكيميديا 2030 بلعربية. حياتو. تولد اناس السدراتي نهار 20 اكتوبر 1989 ف سلا. هو لكبير ما بين تلاتة د لخوت. كبر فمدينتو و قرا ما بينها و بين الرباط فين قرا ف ليسي د مولاي يوسف فشعبة لعلوم الرياضية ب. خدا اناس لباك على 16 لعام وكمل لاقسام التحضيرية د مدارس لمهندسين (لپريپا) فالرباط، و نجح فلمباراة ديال ل-مين ف 2008، اللي دخلاتو للمدراسة د طيليكوم پاري. من مورا عاماين ف باريز مشا اناس للسويد و دار ديبلوم مزدوج مع لمعهد لملكي ف سطوكهولم، و ف 2012 خدا جوج ديپلومات د مهندس دولة، واحد من فرانسا، والتاني من السويد. من بعد ما تخرج، خدم اناس فشراكات د الطكنولوجيا، منها شركات د لخدمات و فاعلين د لاتصالات، فبزاف د لادوار منها ادوار تقنية و ادارة لمشاريع. ف 2016، بلموازاة مع لخدمة ديالو بدا دكتورا على لحكامة و لامن د انتيرنيت لحوايج و لبلوكشيين. ف 2018 كان واحد من لممثلين د افريقيا فمجموعات لخدمة د ستراتيجية لعالمية د ويكيميديا 2030 (مجموعة المرافعة)، و ف 2019 خدم مع لمؤسسة د ويكيميديا منسق ديال الستراتيجية ديالها بلعربية. دخل اناس لعالم د ويكيپيديا ف 2013، و كتب فاللول ف ويكيپيديا بلعربية و لينݣليزية، و شارك فبزاف د لمؤتمرات اقليمية و عالمية عرفاتو كتر على لحركة. ف اكتوبر 2015، اسس هو و رضا بنخضرة و سماعيل زنيبر لمجموعة د ويكيميديا لمغريب، اللي نضمات مؤتمر ويكي عربية 2019 ف مراكش. ف 2020، كان من لمؤسسين د ويكيپيديا بالدارجة، ومن الناس اللي وجدولها من اللول. هو دابا واحد من لمديرين ديالها. التطوير د لمحتوى لمغريبي. اناس خدم على بزاف د لمواضيع عندها علاقة بلمغريب و اللغات ديالو فانتيرنيت، منها ورقة بحثية على تيفيناغ فانتيرنيت، اطروحة على لوضع د يوتوب ف لمغريب، ورقة بحثية على لوضع د ويكيپيديا بالدارجة. من غير لابحاث شارك اناس فبزاف د لمؤتمرات د ويكيميديا فلعالم و دار فيها عروض على مواضيع بحال ويكيپيديا لمهضورة والتقوية د لمحتوى لمحلي و التطوير د ويكيپيديا لامازيغية. اناس عندو پودكاسط بالدارجة سميتو علاش و كيفاش، تيبسط فيه بزاف د لمفاهيم د لحياة و تيعطي ليها بعد فلسفي باش الناس يتعمقو فيها كتر.
هيليوسفير

لهيليوسفير هي منطقة ف لفضاء كاتشبه ل لفقاعة ودايرا علا ومصايبة من عند شمش. ف لفيزيك د لپلازما، هي تّجويف لي كاتشكلو شمش فلوسط بين نّجمي لمحيط. "لفقاعة" ديال لهيليوسفير كاتنفخ ب ستيمرار ب لپلازما لي جايا من شمش ولي معروفة ب رّيح شمسية.
تشارلز ديكنز

تشارلز ديكنز، و سميتو لكاملة تشارلز دجون هافام ديكنز (ب نّكليزية: Charles John Huffam Dickens)، خلاق ف لاندپورت، لينݣليز، ف 7 فبراير 1812 و توفا ف 9 يونيو 1870 ف هيام، لينݣليز. كاتب و روائي بريطاني. كايتعتابر من اكبر و اشهر رّوائيين نݣالزا د لقرن 19. رّوايات ديالو، لّي كاتدور على لمغامرات د شخصيات بحال پيكويك، اوليڤر تويست، ديڤيد كوپرفيلد و سكرودج، تشهرات و تقرات ب شكل واسع فاش كان عايش و مازالا تّا ليوم كاتعتابر من لابداعات لكبيرة د لادب لعالمي و تطرجمات ل لوغات كتيرة.
وان پيس

وان پيس (ب لحروف لاتينية One Piece)، مانݣا جاپوني كاتبو و راسمو اييتشيرو اودا. تنشر ف مجلة ويكلي شونن دجامپ، ديال شركة شويشا من يوليوز عام 1997. المانݣا كاتعاود قصة مونكي د. لوفي، شاب لي ولّات داتو من لاستيك مورا ما كلا واحد فاكية د شيطان. و هو و فرقتو ديال لقراصنة، لمسميين قراصنة دياول تارازا، كايكتاشفو "لخط لعريض" باش يقلبو على احسن كنز، كنز "لوان پيس" باش يولي ماليك د لقراصنة. ف غشت 2020، لمانݣاكا علن بلي لمانݣا قرّب ل كمالتو. وان پيس هوّا اكتر مانݣا تباع فلعالم، و اكتر سيري كيرسما سيد واحد تباعت فلعالم. لعدد ديال نّسخ لي تباعو لحد شتنبر 2023 هوّا 515 مليون. ملخص د لقصة. لجزء د ايست بلو (East Blue). لجزء كيبدا مع فلاش باك د ݣول د روجر (Gol D Roger) نهار لاعدام ديالو. قبل مايموت ايقول نناس بلي خلا لكنز ديالو لي مسمي وان پيس ف شي موطاع ف لعالم و لجبرو عندو لحق يديه. هكدا اتبدا اكبر موجة د لقراصنة. ف ايست بلو (East Blue)، ايبدا لوفي ياسس طاقم ديالو لي ايتسمى ب قراصنة طربوش تبن (شاشية). اول واحد ايتلقاه لوفي هو رورونوا زورو، سياف كيدابز بتلاتة د سيوفا فنفس لوقت، جوج فيدّو ؤ واحد ف فومّو. موراه اتجي نامي رسّامة د لخرائط و ݣيد ديالوم ف لبحر. فلجزيرة ديال ؤصوپ غيضبّرو على اول باطو ديالوم لي اسمو ݣووين ميري (Going Merry). اخر واحد ايتزاد معاهوم هو سانجي طباخ. قبل ما يدخلو ن ݣراند لاين (Grand Line) كل واحد فيهم غادي يقول لحلم ديالو ن اخرين. لوفي بغا يرجع ماليك د لقراصنة، زورو اقوى سياف ف العالم، نامي باغية ترسم خريطة ديال لعالم، سانجي بغا يجبر لبحر ديال لؤل بلو و ؤصوپ بغا يرجع بحار شجيع. لمغريب ف وان پيس. فلعالم د وان پيس لمنضمة لي كتحكم كتسما لحكومة لعالمية، لاغلبية د دول لعالم داخلين فيها. كل ربع سنين كتنضم جتماع كيتسما "ريفيري" كيجتامعو فيه دّول كاملين باش يتناقشو. فلكتيب 90 كنشوفو اول ريفيري فلقصة، كتبان فيها واحد دولة سميتها مملكة طّاجين، لملكة ديالا لابسة قفطان و سميتها "مورورون" ( كتشباه ل السمية د لمغريب ب لونݣلي موروكو "Morocco"). لحراس ديالا لابسين جلالب. اودا معروف كيتانسپيرا من مواطاع فلعالم دبصّح باش يرسم وان پيس. مملكة طاجين مانسپيرية من مغريب.
كوليرا

لكوليرا ولا البوݣليب مرضة عدوية دلمسارن، سبابها باكتيرية ضمة الكوليرا. وكايتنقل لبوݣليب لبنادم فاش كاياكل ماكلة ولا يشرب ما موسخ بباكتيرية ضمة الكوليرا، لمديدة طويلة كان و العلاما كايسحابو البوݣليب مايقدر يتكاتر غير فدات بنادم، ولكن رجعو لقاو باللي هاد المرض يقدر يتكاتر حتى فالبلايص المميهين.
غيامة د ؤرت

لغيامة د ؤرت، وصفها اول مرّة لفلكي لهولندي يان اوورت ف 1950، هي سحابة نظرية ديال كواكب مصغّرة تلجية ومقتارحة بلّي راها كاتحيط ب شّمش ف واحد لمسافة مابين 2000 تال 200000 وحدة فلكية (0. 03 تال 3. 2 عام ضوئي). سحابة اوورت مفرقة لجوج مناطق: سحابة دخلانية ب شّكل د قرص (اولا سحابة هيلز) وسحابة كروية اوورت خرجانية. لمناطق بجوج جاو برا من لهيليوسفير وف لفضاء بين نجمي. لحزام كويپر ودّيسك لمفرّق، رّيزيڤوارات لوخرين ديال لاجسام مورا نپتونية، راها قل من الف مرة بعد من شّمش ب لمقارنة مع سّحابة اوورت. لحد لخرجاني ديال سّحابة اوورت كايعرّف لحدود لكوسموغرافية ديال لمجموعة شّمسية وفين واصل لمجال د هيل د شّمش. سّحابة اوورت لخرجانية مامرتابطاش ب جّهد معا لمجموعة شّمسية، وداكشي علاش دغيا كاتاتر ب نجوم لي دايزين ولا ب مجرّة تبانة براسها. هاد لقوى كايخرجو لمدنّبات من لوربيط ديالهوم وكاتسيفطهوم ل لداخل ديال نّظام شّمسي. من لوربيط ديالهم، اغلب لمدنبات لي عندها دور صغير ممكن تكون جات من دّيسك لمفرّق، بلحاق شي وحدين يمكن مازال يكون لاصل ديالهم من سّحابة اوورت.
إقليم قلعة السراغنة

، بالنڭليزية: Kelaat Sraghna Province) هو اقليم من لاقاليم التنين وستين اللي كاينين فلمغريب من مورا التقسيم اللي تدار ف2015. هاد لاقليم كاين ف ولعاصيمة ديالو هي. عدد السكان ديال لاقليم على حساب لاحصاء ديال 2014 هو مفرقين على فاميلة، ولميساحة ديالو هي. التقسيم والسكان ديال لاقليم. فاقليم قلعة السراغنة كاينين 4 ديال لجماعات الترابية لحضرية و 39 ديال لجماعات لقروية. هاد الجدول كايعطي عدد السكان ديال لبلديات فلاقليم:
غرناطة

غرناطة ولا ݣرانادة (ب صبليونية: Granada) هي عاصيمة اقليم غرناطة، ف منطقة اندلوسيا، ف صبانيا. غرناطة جات على دير جبال التلج، ف ملقى ربعا ويدان: واد هدارُه و واد سنجل و واد المناستير و واد البيرو. لمدينة عالية ب738 مترو على نيڤو ديال لبحر واخا بعيدة غير ب ساعة ديال طريق على لبحر لبيض. ف لاحصا ديال 2005 لي تدار ف صبانيا، لقاو 236982 واحد ساكنين ف غرناطة، و سكان لبلاصة لحضرية جايين ل 472638، هادشي كايخلي غرناطة تكون لمدينة تلطاش ف عدد سكان ف صبانيا. قصر الحمرا، قصر مشهور بناوه لمور (مسلمين دياول الغرب)، جا ف غرناطة.
بحر البوران

بحر البوران، هو بحر تانوي ديال البحر البيض، و كايحدو المغرب من الجنوب و صبانيا من الشمال و بوغاز جبل طارق من الغرب. سميتو جات من جزيرة البوران اللي كاينة بين مليلية و الميرية. و كاينين شلا مراسي اللي عاطيين على هاد البحر.
خليج السبع

خليج السبع (بالفرانساوية:"golfe du Lion"، بالصبليونية:"golfo de León"، بالطاليانية:"Golfo del Leone"، بالقتلونية:"golf del Lleó، " بالاوكسيطانية:"golf del/dau Leon") خليج واسع من البحر البيض على ساحل فرانسا (پروفونس و لانݣدوك روسييون) بادي من الحد ديال قتلونية تال مدينة تولون. اهم مرسى عل الخليج هي مرسيلية. الويدان اللي كاتكب فالخليج هما: واد طيك و واد تيط و واد اود و واد اورب و واد ايرو و واد فيدورل و واد الرون
الجزيرة (قناة)

الجزيرة هي قناة د لاخبار تابعة لشبكة لجزيرة لاعلامية ديال قطر. ف لول كانت غي وحدة هيا لقناة الفضائية د لاخبار ب لعربية، ودابا هي عندا شبكة ديالها ب قنوات اخبارية ب لونݣلي ("الجزيرة انݣليش")، و ب الصربية لكرواتية ("الجزيرة بالكانس")، و قناة قديمة لّي كانت مخصصة للميريكان ("الجزيرة امريكا")، و شبكة ديال لقنوات د سپور ("بي ان سپورتس"). تاريخ. قبل خلق الجزيرة، كانت وحد قناة د لشبكة بي بي سي لبريطانية باللوغة لعربية، ب شتيراك مع الشبكة السعودية اوربيت (دابا سميتها او ايس اين)، ولكن ف ابريل 1996، لحكومة السعودية شدات لقناة ملّي بقات كتعمل نتقادات عليها ف برامج وثائقية. و مبعد لامير ديال قطر الشيخ حمد بن خليفة بدا شبكة د لاخبار ديالو لّي كتهضر على لمسايل السياسية ديال لعالم لعربي ب حرية، مشي فحل لقنوات لوطنية الرسمية (فحل لّي كاين ف مصر، السعودية، لامارات). بدا لبث ديال الجزيرة لعربية ف 1 نونبر 1996. ملّي لحرب ف افغانستان بدات ف 2001، الجزيرة كانت لقناة لوحيدة لّي كانت عندها لاخبار لمباشرة ديال لحرب من لبلاد (هي كانت عندا مراسل ديالها ف كابول)، و كانت تا لقناة لوحيدة لّي عملت لڤيديو ديال اسامة بن لادن ف لبت ديالها. ف مارس 2003، الجزيرة بدات سيت ديالها ب نݣليزية، و ف يوليوز 2005 لشبكة قالت هم مش بداو قناة جديدة بلنݣليزية، و لقناة لجديدة سميتها "الجزيرة انݣليش" ("Al Jazeera English")، لي بدات لبث ديالها ف 15 نونبر 2006.
آلفا صينطوري

الفا صينطوري (من لّاتينية α Centauri) هي اقرب نظام نجمي ونظام كوكابي من نّظام شمسي ديال لارض ف 4. 37 عام ضوئي من شّمش. هي نظام نجمي تلاتي، كايتكون من تلاتة د نجوم: الفا صينطوري A (رسميا ريجيل كينطوروس)، الفا صينطوري B (رسميا طوليمان) والفا صينطوري C (رسميا پروكسيما صينطوري).
نينتاندو

نينتاندو (Nintendo، ب جّاپونية: 任天堂) ؤلا نينتاندو كو، ليميتد (. Nintendo Co. ، Ltd، ب جّاپونية: "任天堂株式会社"، "نينتيندو كابوشيكي ݣايشا") هي شركة جاپونية لي دابا كاتعمل لكونصولات و لالعاب د تّيليجو. لبدية ديالها كانت ف عام 1889، و هيا كانت كاتعمل لكارطا د لعبة د "هانافودا". و منبعد ف 1977، خرج اول كونصول ديال نينتاندو (كولور تي ڤي ݣايم). الشركة جمعات بزاف د ناس منين خرج لكونصول نينتاندو انترتايمنت سيستم (Nintendo Entertainment System ؤ لا ليختصار ديالها NES)، و حتا لعب "سوپر ماريو بروس". دابا نينتاندو خداما بزاف ف لمركز ديال لالعاب د تّيليجو، ف لكونصولات فحال نينتاندو انترتايمنت سيستم، سوپر نينتاندو انترتايمنت سيستم، نينتاندو دي اس، نينتاندو سويتش، و نينتاندو وي. عندها حتا لمسلسلات ديال لالعاب د تّيليجو لي عندهم متابعين بزاف، فحل "سوپر ماريو"، "كيربي"، "دونكي كونݣ"، "سپلاتون"، "پوكيمون"، و "ميترويد".
بحر البنادقة

بحر لبنادقة، ولا البحر لادرياتي (ب اللاتينية: "Mare Hadriaticum" ولا "Mare Adriaticum") هو بحر تانوي ديال البحر البيض و كايفصل بين شبه د ڭزيرة الطاليانية و شبه د ڭزيرة لبلقانية. و بحر لبنادقة هو الطرف اللي جا ف اقصى الشمال ديال البحر البيض، وكايبدا من بوغاز اطرنط فالجنوب (فين كايتلاقى بالبحر اليوني) تال البندقية و اسطجانكو و فم واد پو. البلدان اللي محادين مع بحر لبنادقة هما الطاليان، صلوڤينيا، كرواتيا، لبوصنة ؤلهرسك، الجبل الكحل، البانيا و جزيرة كورفو ليونانية. جغرافيا. طبيعة. واد كبير واحد اللي كايكب ف بحر لبنادقة، و هو واد پو.
صقلية

صقلية ولا سيسيلية (بالطاليانية: "Sicilia") هي اكبر جزيرة فالبحر البيض، و تابعة لجهة صقلية فالطاليان، هاد الجهة داخلين فيها (من غير صقلية) الجزاير اليولية و الجزاير العݣادية و الجزاير البلاجية و اوستيكة و قوصرة. الجزيرة فيها 25. 708 كلم مربع، و هي اكبر جهة طاليانية، و هي الجهة لوحيدة اللي فيها جوج من اكبر عشر مدن فلبلاد: بَلَرم و قطانية، عاصمة الجهة هي بلرم، و لغتها الرسمية هي الطاليانية، ولكن عندها لغتها و اللي هي الصقلية. الراية و الرمز دياول جهة صقلية هو الݣرݣونة مولات تلت رجلين، و المقصود بها تلت ريوس دياول الجزيرة: راس مسينة فالشمال الشرقي و راس سرقوسة فالجنوب الشرقي و راس طرابنش-مرسى علي فالغرب.
جيوسياسة

الجيوسياسة ؤلا الجيوپوليتيك (من ليونانية γῆ "- ݣي" "لارض" ؤ "πολιτική - پوليتيك" "سياسة") هي القراية ديال التاتيرات د الجغرافيا (البلاصة ؤ الناس) على السياسة ؤ العلاقات الدولية. واخا غالبا كانعنيو ب الجيوسياسة البلدان ؤ العلاقات بيناتهوم، نقدرو نقصدو بيها حتا على جوج د انواع ديال الدول: الدول لمستقلة "بحكم لواقع" اللي عندها عتيراف دولي محدود ؤ العلاقات معا شي قسم جيوسياسي من شي بلاد، بحال الدول د الفيديراليات اللي فيها فيديراليات ولا كونفيديراليات ولا سيسطيم شبه فيديرالي. ف النيڤو د العلاقات الدولية، الجيوسياسة هي الطريقة د القراية د السياسة البرانية باش تفهم، تشرح ؤ تنبا ب التصرفات السياسية الدولية من متغيرات جغرافية. اللي فيها القراية د المنطقة، الكليما، الطوپوغرافيا، الديموغرافيا، التروة الطبيعية، ؤ العلوم التطبيقية ديال ديك البلاصة. الجيوسياسة كاتركز على القوة السياسية ؤ العلاقة ديالها معا لميساحا لجغرافية. خصوصا، البلايص د الما، ؤ الطريطوار د لارض معا التاريخ الديپلوماسي. المواضيع د الجيوسياسة فيها العلاقات معا المصالح د الفاعلين السياسيين الدوليين ف شي منطقة، مساحة، ولا شي عنصر جغرافي؛ العلاقات اللي كاتصاوب شي سيسطيم جيوسياسي. الجيوسياسة المستعجلة كاتفرتت النضريات الجيوسياسية الكلاسيكية، حيت كاتوري الدور السياسي/الايديولوجي ديالها ل القوات العظمى. كاين شي شغل كاتناقش فيه الجيوسياسة ديال الطاقة المتجددة. على حساب كريسطوفر ݣوݣويلت ؤ شي باحتين وحداخرين، عاد المصطلح كايتخدم ف بزاف د المعاني، ف معنى عام كايخدم كي سينونيم ل "العلاقات السياسية الدولية"، ؤ ب الضبط باش تمعني على "الشكل الكامل ديال هاد العلاقات"؛ هاد المعنى كايعتامد على واحد "المصطلح من البداية د لقرن لعشرين ديال واحد العلم مزور ديال السياسة الجغرافية" ؤ على نضريات د العلم المزور وحدا خرا ديال الحتمية الجغرافية ؤ التاريخية.
عبد الرحمان آيت علي

عبد الرحمان ايت علي (بلامازيغية: ⵄⴱⴷⵕⵃⵎⴰⵏ ⴰⵢⵜ ⵄⵍⵉ - تولد ف 6 مارس 1991 ف ايت ملول) هو باحث وويكيپيدي مغريبي وواحد من لمؤسسين د ويكيپيديا بالدارجة ومن الناس اللي حطًوا لقواعد ديالها وكتبو فيها بزاف د لمقالات. عبد الرحمان تيخدم دابا باحث ف لمعهد لوطني د لبحث على الطرقان و لمركوب ف سطوكهولم ف السويد. حياتو. تولد عبد الرحمان ف 6 مارس 1991 ف ايت ملول و كبر فيها. قرا التعليم لاساسي ديالو كامل تما تال 2009 فين خدا لباك و مشا لاݣادير باش يقرا لاقسام التحضيرية د مدارس لمهندسين (لپريپا). من مورا عاماين تقبل ف لمدراسة ديال انسيماݣ ف ݣرونوبل و قرا فيها. ف لعام اللخر ديالو د لقراية مشا عبد الرحمان للسويد و دار ديبلوم مزدوج مع لمعهد لملكي ف سطوكهولم، و ف 2015 خدا جوج ديبلومات د مهندس دولة، واحد من فرانسا، والتاني من السويد. ف 2016 بدا عبد الرحمان الدكتورا ديالو ما بين لمعهد لملكي ف سطوكهولم و لجامعة د لينشوپين على لمركوب و الطرانات ف السويد، و كيفاش تقدر تخدًم لماط و لبرمجة باش يتحسًن لستيغلال ديال لبلايص اللي تيتعطاو للطرانات. دار عبد الرحمان حساب ديالو فويكيپيديا ف 2013 و دخل لمجموعة لمستخدمين ديال لمغريب ف 2016. شارك مع لمجموعة ف بزاف د لانشطة و نظم مسابقات بزاف بحال ويكي تهوى لمعالم. ف 2020، كان من لمؤسسين د ويكيبيديا بالدارجة، ومن الناس اللي وجدولها من اللول.